पाएं अपने शहर की ताज़ा ख़बरें और फ्री ई-पेपरडाउनलोड करें
बुधवार को कलेक्टर धनंजय सिंह ने केसला ब्लॉक पहुंचे। उन्होंने सुखतवा के कोविड केयर सेंटर का निरीक्षण किया। कलेक्टर ने इटारसी एसडीएम और केसला जनपद सीईओ से कहा, ऑक्सीजन सिलेंडर और दवाइयों की कमी नहीं होनी चाहिए। कलेक्टर के जाते ही सुखतवा में कोविड बेड बढ़ाने का इंतजाम हो गया। अभी कोविड सेंटर में 10 बेड हैं। दो दिन बाद 15 हो जाएंगे। इनमें 7 ऑक्सीजन बेड होंगे।
कलेक्टर ने परिसर में वीडियो कॉलिंग कर मरीजों का स्वास्थ्य जाना। उन्हें मरीजों से ठीक फीडबैक मिला। मरीज बोले, इलाज और भोजन सब मिल रहा है। कलेक्टर ने ब्लॉक के अधिकारियों से कहा कि कोरोना संक्रमण की चेन तोड़ने के लिए अधिक संक्रमण वाले क्षेत्रों में व्यवस्थित बैरिकेडिंग कर माइक्रो कंटेनमेंट जोन बनाए जाएं। एक अभियान चलाकर सभी फ्रंट लाइन वर्करों की कोरोना जांच की जाए। संदिग्ध कोरोना संक्रमित मरीजों को क्वॉरेंटाइन व आइसोलेट कर दिया जाए।
अभी 10 बेड हैं, 5 और बढ़ाएंगे
केसला जनपद सीईओ वंदना कैथल से भास्कर ने पूछा, कलेक्टर के निर्देश पर कोविड बेड बढ़ाने का क्या इंतजाम होगा। उन्होंने बताया, हम अगले दो दिनों में कोविड केयर सेंटर में पांच नए ऑक्सीजन बेड रख रहे हैं। अभी तक सिर्फ दो ऑक्सीजन बेड थे। इनके अलावा 8 जनरल बेड थे। अब सेंटर में कुल 15 बेड होंगे। ऑक्सीजन बेड की संख्या बढ़कर 7 हो जाएगी।
केसला और पथरौटा थानों में पुलिसकर्मी संक्रमित
कलेक्टर धनंजय सिंह एवं पुलिस अधीक्षक संतोष सिंह गौर हाइवे पर पथरौटा और केसला थाने में रुके। उन्होंने थानों में अनिवार्य रूप से मेडिकल किट, ऑक्सीमीटर व टेंपरेचर गन रखने के निर्देश दिए। इन दोनों थानों में एक-एक पुलिसकर्मी कोरोना पॉजिटिव पाए गए हैं। टेस्ट रिपोर्ट पता चलने पर इनको क्वॉरेंटाइन कर दिया गया। थाना प्रभारियों ने बताया कि अगर कोई मुलजिम गिरफ्तार होता है तो उसे कोर्ट में पेश करने के पहले सरकारी अस्पताल ले जाकर कोविड जांच करवाते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn